b'\n_START_ARTICLE_\nNergal-u\xc5\xa1ezib\n_START_PARAGRAPH_\nNergal-u\xc5\xa1ezib, prvotno \xc5\xa0uzub, je bil babilonski plemi\xc4\x8d, katerega so za babilonskega kralja leta 694 pr. n. \xc5\xa1t. postavili Elamiti po umoru prej\xc5\xa1njega babilonskega kralja A\xc5\xa1ur-nadin-\xc5\xa1umija, sina Sanheriba Asirskega. _NEWLINE_Nergal-u\xc5\xa1ezib je vladal malo ve\xc4\x8d kot eno leto. Sanherib je kmalu po sinovi smrti spro\xc5\xbeil vojno proti Babiloniji in ma\xc5\xa1\xc4\x8deval njegovo smrt. V bitki pri Nipurju septembra 693 pr. n. \xc5\xa1t. je porazil Nergal-u\xc5\xa1eziba in ga ujel.  Njegova kasnej\xc5\xa1a usoda ni znana. Nasledil ga je kaldejski princ Mu\xc5\xa1ezib-Marduk, ki je nadaljeval odpor  proti Asiriji.'